Valke slaan toe op Pauw se gastehuisJacques Pauw, die skrywer van The President’s Keepers, by die bekendstelling van die boek in Pretoria (9 November 2017). Foto: ANA Die Valke se eenheid vir misdade teen die staat het Woensdag op die ondersoekende joernalis, Jacques Pauw, se gastehuis in Riebeeck-Kasteel in die Wes-Kaap toegeslaan met ŉ soek-en-beslagleggingslasbrief. Pauw het aan African News Agency (ANA) gesê hy is verras dat hulle “nou eers hier opdaag”. Hy het gesê die soektog is spesifiek deur Arthur Fraser, die hoof van die Staatveiligheidsagentskap (SVA), aangevra wat Pauw in sy topverkoperboek, The President’s Keepers, by korrupsie betrek het. Pauw het gesê ŉ kolonel en twee kapteins het laat Woensdagmiddag opgedaag om te soek vir enige “vertroulike inligting” in sy besit. Die lasbrief, wat deur ŉ Malmesbury-landdros uitgereik is, het gelui Pauw het “geheime dokumente en inligting, wat aan die SVA of die Republiek van Suid-Afrika behoort, wetend ontvang, of daar is redelike gronde om te glo dat sulke dokumente of inligting aan hom gegee is in oortreding van die Wet op Beskerming van Inligting”. Dit lui ook dat Pauw ŉ gedeelte van die Wet op Intelligensiedienste oortree het deur na bewering geklassifiseerde inligting wat deur ŉ lid of voormalige lid van die SVA aan hom toevertrou is, bekend te maak. Pauw het gesê hy het sy prokureur in Johannesburg genader. “Dit sal ŉ lang soektog wees, dit is ŉ groot plek.” Pauw en sy vrou, die voormalige joernalis Sam Rogers, bedryf ŉ gastehuis, The Red Tin Roof, in Riebeek-Kasteel, geleë ongeveer ŉ uur buite Kaapstad. In dieselfde tyd dat Pauw se gastehuis deursoek is, is daar ook by die skrywer Pieter-Louis Myburgh se huis ingebreek. Myburgh is die skrywer van The Republic of Gupta en word ook deur die owerhede ondersoek vir onthullings wat deur hom gemaak is. Pieter-Louis Myburgh‏ het die foto van die inbraak by sy huis op sosiale media gedeel. Foto: Twitter Myburgh het op Twitter ŉ foto van die gebreekte hek by sy huis gedeel. “Inbraak by my huis in dieselfde tyd dat die polisie ŉ klopjag by Pauw doen. Wat ŉ vreemde toeval,” het hy geskryf. Sedert The President’s Keepers verlede jaar gepubliseer is, word Pauw deur die polisie ondersoek en is daar hofaansoeke teen hom ingedien. In Desember verlede jaar het die Suid-Afrikaanse Inkomstediens (SAID) ook aansoeke teen hom by die Wes-Kaapse hooggeregshof ingedien. Die SAID beskuldig Pauw daarvan dat hy die Wet op Belastingadministrasie oortree het deur belastingbetalers se vertroulike inligting bekend te maak. Pauw het destyds in reaksie op dié beskuldigings gesê hy meen die hofaansoek is ŉ erkenning dat die onthullings in die boek waar is: “Dit is nie ŉ aanval op die geloofwaardigheid van die boek nie, dit is ŉ bevestiging van die geloofwaardigheid van die boek,” het hy gesê. The President’s Keepers het sedert sy publikasie wyd opslae gemaak en daartoe gelei dat die SVA verskeie kere vir Pauw en die boek se uitgewers versoek het om die boek terug te trek. Sommige van die bewerings in die boek sluit in dat pres. Zuma tydens die eerste paar maande van sy presidentskap ŉ salaristrekker was by Royal Security en ŉ maandelikse salaris van R1 miljoen ontvang het. Hy het na bewering ook versuim om belastingopgawes tydens die eerste paar jaar, in sy amp as president, in te dien. Pauw het ook onthul dat die Kaapse bendebaas Mark Lifman en ander die SAID glo honderde miljoene rande skuld.